钦定古今图书集成/理学汇编/经籍典/第139卷 > 《汉韩婴诗外传三》 > 《抑二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《抑二》

齐桓公见小臣，三往不得见。左右曰：“夫小臣，国之贱
臣也。君三往而不得见，其可已矣。”桓公曰：“恶！是何言
也！吾闻之，布衣之士不欲富贵，不轻身于万乘之君；
万乘之君不好仁义，不轻身于布衣之士。纵夫子不
欲富贵，可也，吾不好仁义，不可也，五往而得见也。”天
下诸侯闻之，谓桓公犹下布衣之士，而况国君乎！于
是相率而朝，靡有不至。桓公之所以九合诸侯，一匡
天下者，此也。《诗》曰：“有觉德行，四国顺之。”